Градска галерия за модерно и съвременно изкуство (ГАМ Торино)

Градската галерия за модерно и съвременно изкуство на Торино, накратко ГАМ Торино (на италиански: Galleria d'Arte Moderna e Contemporanea di Torino, GAM di Torino) е музей в Торино, Северна Италия, посветен на модерното и съвременното изкуство. История Торино е първият град в Италия, който създава музейна колекция от модерно изкуство – Градския музей, основан през 1863 г. Първоначално колекцията се съхранява заедно с тази на античното изкуство в сграда в близост до Моле Антонелиана. През 1895 г. тя е преместена в художествения павилион, изграден за предходна изложба на мястото на днешния булевард „Галилео Ферарис“, където остава до 1942 г. Сградата е разрушена по време на Втората световна война, а на нейно място през 1959 г. е построена нова сграда по проект на архитектите Гофредо Боскети и Карло Баси, която продължава да бъде дом на ГАМ и през 2021 г. В началото на 80-те години сградата е затворена за основен ремонт, при който изложбените площи са значително разширени и оборудвани с модерни инсталации. Музеят е повторно открит през 1993 г., като междувременно голяма част от произведенията са реставрирани. Музейният комплекс включва зали за постоянната колекция, пространства за временни изложби, дидактически зали, художествена библиотека и фотографския архив на Фондация „Торински музеи“. През септември 1999 г. ГАМ е реорганизиран: на втория етаж са разположени произведенията от XIX век, а на първия – тези от XX век. Открита е и богата видеотека. От 2003 г. ГАМ, заедно с Градския музей на древното изкуство в Палацо Мадама, Музея на ориенталското изкуство и Средновековното селище и крепост, е под управлението на Фондация „Торински музеи“, която курира художествените колекции на града и предлага общ билет за всички институции. Галерията развива активна културна дейност, включваща големи изложби на италиански и международни художници, както и съвременни инициативи, насочени към младежката публика. Колекция Kолекцията включва над 45 000 творби отXIX до XXвек: живопис, скулптура, инсталации, фотографии, богата колекция от рисунки, както и една от най-важните европейски колекции от художествени филми и видеоклипове. Музеят съхранява произведения на водещи италиански художници на XIX век, сред които Антонио Канова, Антонио Фонтанези, Джовани Фатори, Медардо Росо, Антонио Манчини, Франческо Aйец, Телемако Синьорини, Джузепе Пелица да Волпедо, Масимо д'Адзельо и др., както и такива от XX век, като Джакомо Бала, Умберто Бочони, Феличе Казорати, Амедео Модиляни, Доменико Валиноти, Нино Франкина, Джорджо де Кирико, Норберто Мартини, Джорджо Моранди, Филипо де Пизис, Лучо Фонтана и др. ГАМ притежава значими произведения от международния исторически авангардизъм, включително творби на Паул Клее, Франсис Пикабия, Пабло Пикасо, Макс Ернст, Ото Дикс и Александър Калдър. Музеят разполага и с една от най-важните колекции на Arte Povera, включително произведения на Марио Мерц, Алигиеро Боети, Микеланджело Пистолето, Джулио Паолини, Джилберто Дзорио, Джовани Анселмо и Джузепе Пеноне. Галерията отделя значителни пространства на най-новата художествена продукция, включително творби на Анди Уорхол, Сай Туомбли, Анселм Кийфер. Музеят организира срещи, изложби и инициативи, представящи водещи италиански и международни художници. Сградата на музея разполага с четири етажа: Подземен етаж – временни изложби, ретроспекции и съвременно изкуство. Партер – приемни и обслужващи пространства. Първи етаж – изкуство на XX век: дивизионизъм, абстракционизъм, футуризъм, Arte Povera, попарт. Втори етаж – италианско изкуство от XIX век. От 2009 г. експозицията е организирана тематично, а не хронологично, чрез разделите Изглед (Veduta), Род (Genere), Детство (Infanzia) и Огледалност (Specularità). През 2013 г., по повод 150-годишнината на колекциите, са създадени нови маршрути: Безкрайност (Infinito), Скорост (Velocità), Етика (Etica) и Природа (Natura). През 2019 г. произведенията на съвременното изкуство са преподредени с акцент върху италианските творци от 60-те до 80-те години на 20 век. Това е първото издание на програма от периодични реорганизации, които се обновяват на всеки две години. Темите на постоянната експозиция се променят във времето, предлагайки нови гледни точки към колекцията. Галерия Полезна информация Необходима е предварителна резервация и закупуване на билети онлайн. Безплатен достъп: Лица до 18-годишна възраст; посетители с увреждания и член на семейството или друго придружаващо лице, което може да докаже членството си в социални и здравни услуги; класове в държавни или частни училища от всички нива, след резервация, с придружаващи учители; групи студенти от всички университетски факултети, академии за изящни изкуства и музикални консерватории на учебни посещения, след резервация; придружаващи учители; действащи администратори на институциите-основатели; служители на Фондация „Музеи в Торино“ и отдела за културни услуги на град Торино; регистрирани журналисти; лицензирани екскурзоводи; членове на Фондация „Приятели на музеите в Торино“ и други свързани музеи с равни взаимни предимства; притежатели на карта ICOM, валидна за текущата година; притежатели на музейни карти Abbonamento Musei / Torino + Piemonte Card притежатели на карта Pass 60 (само за един вход) притежатели на Passaporto culturale До ГАМ се стига: пеша – от жп гари Торино Порта Нуова – 750 м, Торино Порта Суза – 1,2 м с градски транспорт: от жп гари Торино Порта Нуова – метролиния 1, автобуси n. 58/, 64, 68, трамвай n. 9; от Торино Порта Суза – метролиния 1, от други места – автобуси n. 5/, 14, 14/, 33, 33/, 52, трамвай n. 15 Вижте също Източници ((it)) История на ГАМ на Официалната уебстраница ((it)) Информация за ГАМ на уебстраница Guida Torino ((it)) Информация за ГАМ на уебстраница Il Turista.info ((it)) Информация за ГАМ в статия на сп. Cosmopolitan Бележки Външни препратки Официален сайт Колекция на ГАМ Градска галерия за модерно и съвременно изкуство (ГАМ Торино) във Facebook Градска галерия за модерно и съвременно изкуство (ГАМ Торино) в Instagram